b'\n_START_ARTICLE_\nDemografske promjene Hrvata u BiH u razdoblju druge Jugoslavije\n_START_SECTION_\n1953.\n_START_PARAGRAPH_\nPrema popisu stanovni\xc5\xa1tva iz 1953. godine, Hrvati-katolici su \xc4\x8dinili ve\xc4\x87inu u ve\xc4\x87ini kotareva koji su nalazili na teritorijima koji su 1939. godine u\xc5\xa1li u Banovinu Hrvatsku. Tada je njihov broj iznosio 654.229, odnosno 23,00\xc2\xa0% ukupnog stanovni\xc5\xa1tva Bosne i Hercegovine._NEWLINE_Hrvati su bili ve\xc4\x87ina u sljede\xc4\x87im kotarima: livanjskom, duvanjskom, posu\xc5\xa1kom, \xc4\x8dapljinskom, grudskom, \xc5\xa1irokobrije\xc5\xa1kom, bugojanskom, travni\xc4\x8dkom, fojni\xc4\x8dkom, derventskom, bosanskobrodskom, bosansko\xc5\xa1ama\xc4\x8dkom, mostarskom, gradu Mostaru, vare\xc5\xa1kom i gradu Zenici._NEWLINE_Od\xc5\xbea\xc4\x8dki kotar koji je postojao 1948. godine (s hrvatskom ve\xc4\x87inom) je ukinut i pripojen modri\xc4\x8dkom. Karte se odnose na religijsko uvjerenje s obzirom da su ve\xc4\x87ina Hrvata katolika, a 1953 nije bila dozvoljena bo\xc5\xa1nja\xc4\x8dka nacija, pa se jedan dio Bo\xc5\xa1njaka izja\xc5\xa1njavao kao Hrvati, a dio kao Srbi, iako je velika ve\xc4\x87ina bila neopredjeljena._NEWLINE_Hrvati su tako\xc4\x91er bili ve\xc4\x87ina i u kotarima: Modri\xc4\x8da, Br\xc4\x8dko i Tuzla, ali velik dio tog postotka su bili ljudi muslimanske vjere, koji se na kasnijim popisima izjasnio kao neopredijeljeni. Od cjelokupnog podru\xc4\x8dja biv\xc5\xa1e banovine, Hrvati nisu jedino \xc4\x8dinili ve\xc4\x87inu u kotaru Konjic, ali su zato ostali ve\xc4\x87ina na 3 kotara izvan tog podru\xc4\x8dja (Tuzla, grad Zenica i Vare\xc5\xa1).\n_START_SECTION_\n1961.\n_START_PARAGRAPH_\nPrema popisu stanovni\xc5\xa1tva iz 1961. godine, Hrvati su \xc4\x8dinili 21,70\xc2\xa0% ukupnog stanovni\xc5\xa1tva Bosne i Hercegovine, a njihov broj je iznosio 711.660. Kotari su podijeljeni na manje op\xc4\x87ine._NEWLINE_Prilikom razbijanja bugojanskog kotara, u op\xc4\x87inama Kupres i Donji Vakuf je nastala srpska ve\xc4\x87ina, a u op\xc4\x87ini Gornji Vakuf ve\xc4\x87ina stanovni\xc5\xa1tva je neopredijeljena (ve\xc4\x87inski muslimanske vjere). Kotar Jajce je podijeljen na hrvatsku op\xc4\x87inu Jajce i srpsku op\xc4\x87inu \xc5\xa0ipovo. Kotar Stolac je podijeljen na hrvatsku op\xc4\x87inu Stolac i srpsku op\xc4\x87inu Ljubinje Izdvajanjem iz ve\xc4\x87inski srpskog kotara Trebinje, nastala je op\xc4\x87ina Ravno. Spajanjem hrvatskog podru\xc4\x8dja iz op\xc4\x87ine Prijedor i Sanski Most, nastala je ve\xc4\x87inski hrvatska op\xc4\x87ina Ljubija. Izdvajanjem iz ve\xc4\x87inski neopredjeljenog kotara Zavidovi\xc4\x87i nastala je ve\xc4\x87inski hrvatska op\xc4\x87ina \xc5\xbdep\xc4\x8de. Grad Zenica sa hrvatskom ve\xc4\x87inom je u\xc5\xa1ao u ve\xc4\x87inski neopredjeljenu (s ve\xc4\x87inom muslimana) op\xc4\x87inu Zenica. U op\xc4\x87ini Derventi Hrvati su izgubili ve\xc4\x87inu, a promjenom granica kotara Bosanski \xc5\xa0amac i ustrojem nove op\xc4\x87ine Bosanski \xc5\xa0amac ve\xc4\x87ina je izgubljena i u toj op\xc4\x87ini. U op\xc4\x87inama Tuzla i Br\xc4\x8dko velik broj Muslimana se izja\xc5\xa1njavao Hrvatima, pa su i te dvije op\xc4\x87ine bile ve\xc4\x87inske hrvatske.\n_START_SECTION_\n1971.\n_START_PARAGRAPH_\nPrema popisu stanovni\xc5\xa1tva iz 1971. godine, Hrvati su \xc4\x8dinili 20,60\xc2\xa0% ukupnog stanovni\xc5\xa1tva Bosne i Hercegovine, a njihov broj je iznosio 772.491._NEWLINE_Godine 1963. ukinute su ve\xc4\x87inske hrvatske op\xc4\x87ine: Ljubija i Ravno. Hrvati su izgubili ve\xc4\x87inu u op\xc4\x87inama (ali ne u gradovima): Travnik, Bugojno, Jajce, Stolac, Mostar i \xc5\xbdep\xc4\x8de. Granice op\xc4\x87ine Jajce su izmijenjene tako da se ve\xc4\x87inski hrvatsko podru\xc4\x8dje Dobreti\xc4\x87i pripojilo op\xc4\x87ini Skender-Vakuf, a mijenjane su i granice op\xc4\x87ine Mostar. U op\xc4\x87inama Bosanski \xc5\xa0amac i Derventa Hrvati su po broju stanovnika prestigli Srbe i tako stekli ve\xc4\x87inu. U op\xc4\x87inama Br\xc4\x8dko i Tuzla Muslimani se vi\xc5\xa1e ne izja\xc5\xa1njavaju Hrvatima pa je tako izgubljena ve\xc4\x87ina u tim op\xc4\x87inama._NEWLINE_Velik broj hrvatskog stanovni\xc5\xa1tva iz \xc4\x8ditave Bosne i Hercegovine odlazi na tzv. privemeni rad u razvijene zemlje (ve\xc4\x87inom u Njema\xc4\x8dku), iz kojeg se vi\xc5\xa1e ne vra\xc4\x87aju u BiH. Prema njema\xc4\x8dkom popisu stanovni\xc5\xa1tva iz 1971. godine najve\xc4\x87i broj hrvatskih migranata iz BiH dolazi iz op\xc4\x87ina: Duvno (dana\xc5\xa1nji Tomislavgrad) - 17,2%, Livno - 15,4%, Posu\xc5\xa1je - 14,1%, \xc4\x8citluk - 13,9%, Ljubu\xc5\xa1ki - 13,8% i Grude - 12,9%\n_START_SECTION_\n1981. - 1991.\n_START_PARAGRAPH_\nPrema popisu stanovni\xc5\xa1tva iz 1981. godine, Hrvati su \xc4\x8dinili 18,60\xc2\xa0% ukupnog stanovni\xc5\xa1tva Bosne i Hercegovine, a njihov broj je iznosio 767.247. U odnosu na popis stanovni\xc5\xa1tva iz 1971., postotak Hrvata se prvi put smanjio ispod 20,00\xc2\xa0%, a nakon 1981. godine i dalje se nastavio smanjivati. U op\xc4\x87ini Mostar broj Hrvata se smanjio manje nego postotak Bo\xc5\xa1njaka, pa su Hrvati u toj op\xc4\x87ini stekli ve\xc4\x87inu._NEWLINE_Prema popisu stanovni\xc5\xa1tva iz 1991. godine, Hrvati su \xc4\x8dinili 17,30\xc2\xa0% ukupnog stanovni\xc5\xa1tva Bosne i Hercegovine, a njihov broj je iznosio 755.895. U op\xc4\x87inama Mostar i Derventa ukupan broj Hrvata pada ispod broja Bo\xc5\xa1njaka odnosno Srba._NEWLINE_Ukupan broj Hrvata u Bosni i Hercegovini se nastavio smanjivati, a tome je nakon 1991. najvi\xc5\xa1e pridonio krvavi rat koji je bjesnio u BiH. Dolazi do tragi\xc4\x8dnog egzodusa hrvatskog naroda iz BiH. Ve\xc4\x87i primjeri toga egzodusa su Bosanska Posavina i Sredi\xc5\xa1nja Bosna.'